text: Danfoss flytter fra Texas i USA til Monterrey i Mexico 
  25 august 2010 kl. 14.25
  Danfoss' Automatic Controls lukker sit produktionssted i Buda, Texas.
  Det betyder, at fremstillingen af Danfoss' fordelere til køleanlæg vil blive flyttet til det eksisterende produktionsanlæg i Monterrey, Mexico.
  Produktionsstedet i Buda lukkes ved udgangen af 2010, og 120 job nedlægges.
   
  - Det var en nødvendig beslutning. For at forbedre vores konkurrenceevne og sikre, at vi får en rentabel forretning på lang sigt, er det påkrævet at integrere produktionen af fordelere til køleanlæg i vores fabrik i Mexico, siger Søren Eskildsen, Senior Vice President, Danfoss Automatic Controls.
   
  Samtlige medarbejdere er blevet informeret og vil i størst muligt omfang få hjælp til at finde nyt job. Et mindre antal medarbejdere vil blive tilbudt job i andre Danfoss selskaber.
  